Veľkonočná nedeľa – komentáre k čítaniam, 23. 3. 2008
Učeníci pri prázdnom hrobe
Pred prvým čítaním (Sk 10, 34, 37-43):
Nepomôžem si, ale Petrove slová, ktoré povedal pohanovi Kornéliovi a jeho rodine ma privádzajú do úžasu: „Vy viete, čo sa ... dialo po celej Judei“ s Ježišom Nazaretským. Áno, vieme to! Počuli sme o jeho veľkorysej láske, o jeho živote, ktorý obetovaný za nás, o jeho zázrakoch a láskavých slovách, ktoré vnášajú so sveta nový typ svätosti. Peter zhŕňa svoje veľké svedectvo o tejto odvážnej láske pre poslucháčov, o ktorých predpokladá, že poznajú detaily. Vieme si predstaviť ako Peter pri rozprávaní toho všetkého žiari a vysiela radosť. Už nie je viac zradcom, ale ohlasovateľom a vidíme rodinu Kornélia, ako z jeho slov vníma bázeň jeho radostnej zvesti.

Tento šťastný príbeh má dve časti, ktoré sa nachádzajú v predchádzajúcich veršoch. Prvým je obrátenie Kornélia, ktorý na základe videnia sa rozhodne hľadať Petra, toho Božieho muža a jeho posolstvo. Druhou je obrátenie Petra, ktorý tiež na základe videnia spozná, že i pohania sú oprávnení mať účasť na radostnej zvesti, presne tak ako židia. Iba v obrátení nášho srdca slovo Božie nachádza svoj domov a my svoj trvalý pokoj.
Pred druhým čítaním (1 Kor 5, 6-8):
Pečenie chleba je namáhavá práca. Zahŕňa odhadnutie správnej miery, miešanie, miesenie, a nakoniec trpezlivosť pri čakaní na výsledok. Veľký diel práce konáme my. No v istej chvíli nastane okamih, kedy my nemôžeme urobiť už nič viac. Jediné, čo nám ostáva je iba v trpezlivosti čakať na chlieb. 
Pavol používa dnes v čítaní vtedajšie príslovie, aby naznačil aké malinké množstvo kvasu stačí na to, aby zásadným spôsobom zmenilo všetku múku. Príslovie hovorí o vplyve zla a o tom, aké rozpínavé dokáže byť toto zlo vo svojom pôsobení. Pavol radí, aby sme tento starý kvas radikálne zo svojho života vyhodili. Lebo ak nie, celá naša bytosť sa pokazí, presne tak ako kvas premení múku na úplne niečo iné. Chlieb bez kvasu sveta, t.j. nekvasený chlieb, je pre spoločenstvo, ktoré čaká na ten správny chlieb, v tejto chvíli tým najlepším jedlom. 
Pred evanjeliom (pred alelujovým veršom) (Jn 20, 1-9):
Zadefinuj prázdno! Možno použiješ slová ako dutosť, nič, ozvena. Alebo budeš hovoriť o nezmyselnosti, či poukážeš na pavučiny a prázdny dom. No ak máme zadefinovať prázdnotu, ktorá sa nachádzala v Ježišovom dome v to veľkonočné ráno, naša definícia bude iná: bude to ten najzmysluplnejší priestor, aký je možné nájsť. 
V Jánovom rozprávaní prvá ktorá objaví prázdny hrob je Mária Magdaléna. Nie sú tu ešte anjeli, ani záhradník, ktorý by jej vysvetlil zmysel toho všetkého. Uteká, najprv k Petrovi, potom podľa všetkého k Jánovi s nástojčivým svedectvom o prázdne. Teraz pre zmenu utekajú Peter s Jánom. Dúfajú, že ich oči im povedia toho viac, než sú toho schopné v tejto chvíli pochopiť ich srdcia. 
Vidia prázdne miesto, počujú ozvenu svojich vlastných krokov, vidia plachty ktoré neovíňajú nikoho. Nie je tu naozaj čo vidieť, okrem samotnej prázdnoty. No napriek tomu táto prázdnota sama v sebe obsahuje v sebe (samotnú) pravdu, pre tých, ktorí veria. A oni veria, v tichu tohto prázdna nachádzajú vieru. 
Nie je ťažké byť veriacim, keď vidíme veľkolepé zázraky. No každý z nás je volaný byť učeníkom i v prázdnom priestore nášho života, keď jediný zvuk, ktorý nás doprevádza sú zvuky našich krokov. Sme schopní hľadieť do prázdna a vidieť v ňom Boží zámer? Sme schopní vytušiť, v zdanlivej neprítomnosti nášho Pána, skutočnú prítomnosť Boha, v prázdnom hrobe?   
Otázky na uvažovanie pre tých, ktorí tieto komentáre používajú 
ako uvažovanie nad nedeľnými čítaniami
· Ako sa mení tvoje srdce keď sa pripravuješ na vypočutie si evanjelia? 
· Nemáš aj ty vo svojom živote nejaký malý, nepatrný kvások, ktorý postupne ničí a pretvára celé tvoje bytie a negatívne ovplyvňuje tvoju púť vo viere?
· Čomu presne si už počas svojho života neučil tvárou tvár prázdnemu hrobu...? 
Činná odozva

Ježiš vstal zmŕtvych. Prísľub nového života je tu, no mnohí z nás si ho ešte nevypočuli. Prines radostnú zvesť niekomu, kto by si ju mohol vypočuť z tvojich úst: napríklad navštív niekoho kto je nevládny, poteš priateľa, ktorého svet je temný kvôli smútku, odpusť niekomu urážku, ktorej sa dopustil voči tebe. 

